|  |
| --- |
|  |
| Hovedinstruks for Eksportfinansiering Norge (Eksfin) |
| ***Fastsatt av Nærings- og fiskeridepartementet, med ikrafttredelse 21. januar 2025***  *Erstatter tidligere Hovedinstruks for Eksportfinansiering Norge (Eksfin) fastsatt av NFD med ikrafttredelse 1. januar 2024* |
|  |
|  |

Innholdsfortegnelse

[Innledning 3](#_Toc188280706)

[1 Instruksens formål, virkeområde og forhold til Økonomiregelverket 3](#_Toc188280707)

[2 Mål 3](#_Toc188280708)

[3 Overordnede rammer for Eksfins aktivitet 4](#_Toc188280709)

[**3.1** Nasjonalt og internasjonalt regelverk 4](#_Toc188280710)

[4 Fordeling av myndighet og ansvar mellom NFD og Eksfin 5](#_Toc188280711)

[4.1 Departementets myndighet og ansvar 5](#_Toc188280712)

[4.2 Eksfins myndighet og ansvar 5](#_Toc188280713)

[5 Krav til virksomhetens interne styring 7](#_Toc188280714)

[5.1 Krav til systemer, rutiner og styringsprosesser 7](#_Toc188280715)

[5.2 Finansiering og regnskap 8](#_Toc188280716)

[6 Styringsdialog 9](#_Toc188280717)

[6.1 Rapportering 10](#_Toc188280718)

[Vedlegg 11](#_Toc188280719)

[Vedlegg 1: Unntak fra Økonomiregelverket 11](#_Toc188280720)

[Vedlegg 2 Roller og oppgaver for Eksfin 13](#_Toc188280721)

# **Innledning**

Hovedinstruks for Eksportfinansiering Norge (Eksfin), heretter Hovedinstruksen, er fastsatt av Nærings- og fiskeridepartementet (NFD) i henhold til Reglement for økonomistyring i staten og Bestemmelser om økonomi­styring i staten (Økonomiregelverket). Endringer i Hovedinstruksen som har vesentlige økonomiske eller administrative konsekvenser, skal forelegges Finansdepartementet før implementering.

Eksfin er en statlig forvaltningsbedrift underlagt NFD. Eksfin forvalter finansieringsordninger på vegne av staten i hovedsak for å fremme norsk eksport. Eksfin ble opprettet 1. juli 2021, jf. kongelig resolusjon 20/9891 og Stortingets vedtak i samsvar med Innst. 600 S (2020-2021) og Prop. 195 S (2020-2021). Eksfin har overtatt forvaltningen av rettigheter og forpliktelser under de låne- og garantiordningene som tidligere ble forvaltet av Eksportkreditt Norge AS og Garantiinstituttet for eksportkreditt (GIEK).

Styringen av Eksfin skal følge Økonomiregelverket med de tilføyelser og presiseringer som framgår av Hovedinstruksen, *Regelverk for Eksportfinansiering Norge (Eksfin) sine ordninger* og *Retningslinjer for forvaltningen av selskaper hvor staten har eierinteresser som følge av misligholds- og gjenvinningssaker i Eksportfinansiering Norge (Eksfin)* og det årlige tildelingsbrevet.

Bruk av trekkfullmakt under Alminnelig garantiordning, reguleres gjennom *Avtale om lån for å tilføre likviditet til utbetalinger under Alminnelig garantiordning mellom Eksportfinansiering Norge (Eksfin) (Låntaker) og Nærings- og fiskeridepartementet (NFD) (Långiver)*.

Riksrevisjonen skal ha kopi av Hovedinstruksen.

# **Instruksens formål, virkeområde og forhold til Økonomiregelverket**

Formålet med Hovedinstruksen er å fastsette mål og rammer for Eksfins virksomhet, klargjøre fordelingen av myndighet og ansvar mellom departementet, virksomheten og styret, samt fastsette krav til virksomhetens drift, systemer, rutiner og styringsprosesser. Videre gir Hovedinstruksen en samlet oversikt over Eksfins oppgaver og styringsdokumenter.

Hovedinstruksen skal også angi forholdet til Økonomiregelverket. Eksfin skal følge krav i Økonomiregelverket, med unntak, presiseringer og tilføyelser som fremkommer i Hovedinstruksen. En uttømmende liste over Eksfins unntak fra Økonomiregelverket som er innvilget av DFØ fremgår i vedlegg.

# **Mål**

Formålet til Eksfin er effektiv forvaltning av finansierings­ordninger for verdiskapende eksport

Eksfins samfunnsmål er størst mulig verdiskapende eksport.

Eksfins brukermål er konkurransedyktige eksportører.

Det er fastsatt mål for de enkelte ordningene Eksfin forvalter. Disse følger av Regelverk for Eksfins ordninger.

# **Overordnede rammer for Eksfins aktivitet**

Eksfin skal ha god innsikt i markedene de opererer i og ha kontakt med relevante markedsaktører, blant annet for å fange opp kundegrupper som kan ha nytte av Eksfins tilbud.

Eksfin skal arbeide for at tilbudet oppleves relevant og at det har en god kobling til andre relevante virkemidler.

Eksfin skal bidra til å utvide finansieringskapasitet, og ikke fortrenge privat finansiering. Eksfin skal som hovedregel finansiere sammen med, og på like vilkår som, andre banker.

Eksfin skal bidra til å utløse prosjekter som ellers ikke ville blitt realisert.

Eksfins ordninger på markedsvilkår skal gå i balanse på lang sikt (være selvfinansierende).

Eksfin har myndighet til å ta beslutninger om finansiering i enkeltsaker. Tilsagn anses ikke som enkeltvedtak og kan derfor ikke påklages til departementet.

## **Nasjonalt og internasjonalt regelverk**

Eksfins virksomhet skal være i samsvar med nasjonalt og internasjonalt regelverk for offentlig låne- og garantivirksomhet.

Følgende nasjonale og internasjonale regelverk er sentrale:

* den OECD-tilknyttede avtalen ”Arrangement on Officially Supported Export Credits” og tilhørende anbefalinger
* EØS-avtalens regler om offentlig støtte
* WTO-regelverket,
* relevante bestemmelser i norske lover, herunder verdipapirhandelloven

Hvitvaskingslovens forpliktelser, eksempelvis risikobaserte kundetiltak og løpende oppfølging av kundeforhold samt gjennomføring av nærmere undersøkelser dersom det avdekkes forhold som kan indikere at midler har tilknytning til hvitvasking eller terrorfinansiering, er også relevant for virksomheten selv om Eksfin ikke er underlagt loven som sådan.

Eksfin har mulighet til å gjøre unntak fra innsyn i journalinnføringer og dokument i enkelt­saker om utstedelse av lån og garantier, jf. offentlegforskrifta § 9 fjerde ledd. Det vises for øvrig til forvaltningslovforskriftens § 21 a om at låne- og garantivedtak ikke er å anse som enkeltvedtak.

# **Fordeling av myndighet og ansvar mellom NFD og Eksfin**

## **Departementets myndighet og ansvar**

Som forvaltningsbedrift er Eksfin del av staten som juridisk person og del av statens juridiske enhet. Eksfin er underordnet næringsministerens instruksjons- og omgjøringsmyndighet.

NFD har det administrative og faglige ansvaret for etatsstyringen av Eksfin. NFDs oppfølging av Eksfin ivaretas gjennom styringsdialogen mellom Eksfin og NFD. NFD har ansvar for å gjennomføre evaluering av Eksfin.

*Oppdrag fra andre departement*

Eksfin kan forvalte oppdrag på vegne av andre departement enn NFD. I saker der Eksfin utøver myndighet delegert fra andre departementer, eller i medhold av lov eller forskrift som administreres av andre departementer, er Eksfin underlagt vedkommende departements styrings- og instruksjonsmyndighet. Eventuelle nye forvaltningsoppgaver fra andre departement må avklares med NFD og vedkommende departement må sørge for at det avklares hvordan kostnadene til administrasjon og tiltaket/ordning skal dekkes. Det skal utarbeides egne tildelingsbrev i samråd med NFD, hvor ansvar, mål, resultatkrav og rapporteringsrutiner fastsettes. Finansielt rammeverk og regnskapsføring skal avklares i samråd med NFD.

## **Eksfins myndighet og ansvar**

### **Eksfins styre**

Eksfin ledes av et styre oppnevnt av NFD. NFD delegerer myndighet årlig gjennom tildelingsbrevet og flerårig gjennom Hovedinstruksen.

Styret har ansvar for:

* strategisk utvikling av virksomheten
* operasjonell styring, herunder at Eksfin har god måloppnåelse og effektiv ressursbruk
* å ansette administrerende direktør
* at virksomheten drives i tråd med fastsatte lover, regler og krav
* å påse at Eksfin har god internkontroll
* beslutninger i låne- og garantisaker
* å ivareta rapportering til overordnede myndigheter

*Ansettelse av administrerende direktør*

Administrerende direktør i Eksfin er ansatt i en åremålsstilling med varighet på seks år, med mulighet for én gangs forlengelse. Styret fastsetter instruks for administrerende direktør, herunder myndighet og ansvar. Ansettelses­forholdet reguleres i standard lederlønnskontrakt for åremålsstillinger, med ev. justeringer. Årlig kontrakt signeres av administrerende direktør som arbeidstaker. Styret i Eksfin har fullmakt til å signere på vegne av staten som arbeidsgiver og NFD stadfester avtalens gyldighet.

*Delegasjon av avgjørelsesmyndighet*

Styret kan delegere myndighet til administrerende direktør. Styret skal fastsette interne instrukser som regulerer ansvarsforholdet mellom styret, administrerende direktør og selskapets øvrige ledelse. Styret kan også ved garantigivingen delegere avgjørelsesmyndighet til private finansinstitusjoner som det deles ansvar med.

*Styrets medlemmer*

Eksfins styre skal bestå av minst fem og maksimalt syv medlemmer oppnevnt av NFD (inkl. styre­leder). I tillegg til dette kan et flertall av de ansatte kreve at ytterligere to styremedlemmer velges av og blant de ansatte. De ansatte kan velge én vara for hver av sine representanter, som deltar på vegne av hovedrepresentanten hvis vedkommende ikke får deltatt i styremøtet. Styrets medlemmer oppnevnes for inntil to år av gangen. Godtgjørelsen til styremedlemmene og varamedlemmer fastsettes av NFD. Ordinær politiattest skal være tilfredsstillende for styremedlem og varamedlem i styret jf. forskrift om behandling av opplysninger i politiet og påtalemyndigheten (politiregister­forskriften) § 34-17. Dette skal NFD undersøke i sin styrevalgsprosess. Eksfin har ansvaret for dette for styremedlemmer valgt av og blant de ansatte.  
  
*Kjønnsrepresentasjon for styremedlemmer valgt av og blant de ansatte*Dersom det er to representanter valgt av og blant de ansatte i styret skal begge kjønn være representert. Det samme gjelder for varamedlemmer til representanter valgt av og blant de ansatte. Det er ikke krav om kjønnsrepresentasjon i styret for representanter valgt av og blant de ansatte, dersom ett av kjønnene utgjør mindre enn 20 prosent av samlet antall ansatte i selskapet på det tidspunkt valget skjer. Dersom unntaket kommer til anvendelse, må dette bekreftes.

*Styrets beslutningsdyktighet*

Styret er beslutningsdyktig når mer enn halvdelen av medlemmene er til stede. Har noen forfall og det finnes varamedlem, skal varamedlemmet innkalles. Ved stemmelikhet er styreleders stemme avgjørende.

*Styrets møter*

Styret møtes så ofte som styrets leder finner det nødvendig, eller når det kreves av to andre styremedlemmer. Det føres protokoll fra styrets møter.

*Styreevaluering*

Styret skal hvert år gjennomføre en styreevaluering. Styreevalueringen skal blant annet omfatte vurderinger av hvordan habilitetskonflikter er løst og hvordan dette har påvirket styrets arbeid og effektivitet. Dersom styret finner det hensiktsmessig, skal evalueringen oversendes NFD.

### **Eksfins administrasjon**

*Administrerende direktørs oppgaver og ansvar*

Administrerende direktør skal stå for ledelse av den daglige drift i samsvar med de retnings­linjer og pålegg som styret gir. Administrerende direktør har ansvaret for at styrets vedtak effektueres. Med styrets samtykke, kan administrerende direktør delegere myndighet til andre av Eksfins ansatte. Dette gjelder også hvem som skal lede administrasjonen i administrerende direktørs fravær.

*Ansettelsesforhold*

Eksfins ansatte er statsansatte, og Eksfin skal følge alminnelige bestemmelser for statsforvaltningen, med mindre særlige unntak er gitt. Eksfins personale ansettes i tråd med statens personalreglement. Ordinær politiattest for personer som skal ansettes i enkelte stillinger skal være tilfredsstillende (jf. politiregisterforskriften § 34-17). Eksfin har ansvaret for å undersøke dette i ansettelsesprosesser.

*Lokalisering*

Eksfin har hovedkontor i Oslo, samt regional tilstedeværelse i viktige eksportregioner i Norge.

# **Krav til virksomhetens interne styring**

## **Krav til systemer, rutiner og styringsprosesser**

Eksfins internkontroll skal utformes og gjennomføres slik at den gir rimelig grad av sikkerhet for at virksomheten når de mål som er fastsatt, har en effektiv drift, pålitelig rapportering og at lover og regler følges. Internkontrollen skal være tilpasset Eksfins egenart og være basert på risiko og vesentlighet. Systemer, prosesser og rutiner for internkontroll skal kunne dokumenteres. Eksfin skal forankre ambisjonsnivået for internkontroll hos NFD. Eksfin skal i styringsdialogen rapportere om internkontrollen er tilfredsstillende opp mot forankret ambisjonsnivå og om ambisjonsnivået bør endres.

*Internrevisjon*

Eksfin skal ha internrevisjon. Internrevisjonen skal organisatorisk være knyttet til og rapportere til Eksfins styre.

Eksfin skal sende kopi av internrevisjonsinstruks til NFD til orientering. Øvrige intern­revisjonsdokumenter som NFD skal ha kopi av, avklares i styringsdialogen mellom NFD og Eksfin. Alle internrevisjonsdokumenter som NFD skal ha kopi av, skal først ha blitt behandlet i styret. NFD kan videre be om at eventuelle internrevisjonsdokumenter av særskilt interesse presenteres mer utfyllende i møte med internrevisor og Eksfin.

*Sikkerhet og beredskap*

Arbeidet med sikkerhet og beredskap skal tilpasses virksomhetens egenart, risiko og vesentlighet. Eksfin skal gjennomføre og ta lærdom av øvelser. Styringsdokumenter og planverk skal oppdateres med utgangspunkt i evaluering av hendelser og øvelser.

Eksfin skal ha god styring og kontroll med informasjonssikkerheten i samsvar med relevante mål i nasjonal strategi for digital sikkerhet og tiltaksplan. Arbeidet med digital sikkerhet skal forebygge IKT-sikkerhetshendelser som kan forårsake alvorlig skade i egen virksomhet eller hos andre. Eksfin har ansvar for å forebygge og håndtere digitale angrep i egen virksomhet og for å dele informasjon om digitale angrep med departementet og relevante samarbeidspartnere. Eksfin skal redegjøre for arbeidet med sikkerhet og beredskap i årsrapporten.

*Statlig varekrigsforsikring*

Departementets mål innen næringsberedskap er å bidra til at næringslivet er i stand til å levere de varer og tjenester samfunnet etterspør også i kriser. Eksfin skal i arbeidet med statlig varekrigsforsikring understøtte denne målsettingen og arbeide systematisk med å forebygge uønskede hendelser som kan hindre måloppnåelse.

## **Finansiering og regnskap**

### **Finansieringsmodell**

*Eksportkredittordningen*

Eksportkredittordningen skal forvaltes i tråd med vedtak fra Stortinget og stå på statens balanse. Utlån finansieres ved trekk i statskassen, og avdrag, renter og gebyrinntekter skal tilbake­føres til statskassen. Stortinget vedtar fullmakter knyttet til låneordningen og bevilger midler til administrasjon av eksportkredittordningen.

*Garantiordninger med balansekrav*

Garantiordningene skal være selvfinansierende. Garantiordningene er statlige fond, som regnskaps­messig er atskilt fra statens øvrige midler. Inntekter under den enkelte garantiordning innbetales til ordningens konti i Norges bank, og utgifter utbetales fra ordningens konti. Stortinget fastsetter gjennom de årlige budsjetter garantirammer og øvrige fullmakter knyttet til de enkelte ordningene og administrasjonskostnadene tilknyttet garantiordningene.

Dersom det i en periode ikke er tilstrekkelig likviditet i den enkelte ordning til å dekke utbetalinger med opparbeidet kapital, kan Eksfin trekke opp lån fra statskassen ved trekkfullmakter som innvilges av Stortinget. Dersom det er sannsynlig at opptrekk av lån ikke vil kunne tilbakebetales, skal budsjettmessig håndtering av ev. underdekning fremmes som egen budsjettsak.

*Garantiordninger med støtteelement*

Eksfin forvalter enkelte midlertidige garantiordningene med støtteelement. Stortinget har bevilget tilskudd til tapsdekning for hver av ordningene, og ordningenes formuesmasse er begrenset til tilskuddet til tapsdekning. Inntektene under ordningene tilbakebetales direkte til statskassen. Midler til administrasjon av de midlertidige garantiordningene er bevilget som tilskudd, jf. årlig tildelingsbrev. Tilskuddene skal dekke utgifter til etablering og administrasjon. Dersom det ved årsslutt gjenstår ubenyttet tilskudd til administrasjon for de midlertidige garantiordningene med støtteelement, skal ubenyttede midler føres som fondskapital i årsregnskap for den enkelte ordningen.

### **regnskap og revisjon**

*Årsregnskap*

Krav til årsregnskapene er angitt i R-115 *Utarbeidelse og avleggelse av statlige virksomheters årsregnskap*. Årsregnskapet for administrasjonsregnskapet og låneregnskapet for eksportkredittordningen skal utformes i henhold til mal for statsbanker, mens årsregnskap for garantiordningene skal utformes i henhold til krav for statlige fond. Årsregnskapene for garanti­ordninger med balansekrav og årsregnskapene for garantiordninger med støtteelement skal presenteres samlet og inngå i årsrapporten. Låne­regnskapet for eksportkredittordningen fremstilles som del av administrasjonsregnskapet. Årsrapporten og årsregnskapene skal signeres av styret og administrerende direktør.

*Regnskap for administrasjon og eksportkredittordningen*

Administrasjonsregnskapet til Eksfin føres etter de statlige regnskapsstandardene (SRS). Den regnskapsmessige fremstillingen av utlånsregnskapet er en del av administrasjonsregnskapet. Regnskap for administrasjon og eksportkredittordningen skal rapportere til statsregnskapet på kapittel og post etter kontantprinsippet.

Låneregnskapet for eksportkredittordningen skal for hver lånekunde dokumentere bevegelser på lånekonti, herunder utbetalte lån, avdrag og innfrielse av lån, innbetalte og opptjente renter, gebyrer og utestående lånebeholdninger ved regnskaps­periodens slutt. Utlånene skal bokføres og verdien av lånene skal omvurderes og justeres for valutakurs­endringer. Verdien av lånene skal nedskrives/oppskrives for urealisert valutatap eller valutagevinst. Ved avdrag/innfrielse av lån skal realisert valutatap/valutagevinst bokføres under avdragsposten. Sammenhengen mellom låneregnskapet og statsregnskapet skal være sporbar og dokumentert.

*Regnskap for garantiordningene*

Eksfin skal avlegge fondsregnskap i henhold til SRS for garantiordningene med balansekrav, jf. unntak fra enkeltpunkter i SRS i vedlegg. Hver ordning skal dekke sin andel av de reelle administrasjonsutgiftene.

For de midlertidige garantiordningene med støtteelement skal Eksfin avlegge fondsregnskap etter kontantprinsippet.

*Reguleringsfond*

Fullmakt til bruk av reguleringsfond for overføring av eventuelt mindreforbruk av bevilgning til forvaltning av eksportkredittordningen meddeles i ordinære tildelingsbrev fra Nærings- og fiskeridepartementet til Eksfin.

*Revisjon*

Riksrevisjonen forestår revisjon av Eksfins virksomhet, herunder årsregnskap, og rapporterer resultatene av sin revisjon og kontroll til Stortinget.

# **Styringsdialog**

Følgende dokumenter inngår i den formelle styringsdialogen mellom departementet og Eksfin:

* Styringsdokumenter (som omtalt i innledningen i Hovedinstruksen)
* Eksfins årsrapport,
* Eksfins øvrige faste rapportering,
* NFDs tilbakemelding på rapporteringen, og
* NFDs referater fra etatsstyringsmøtene med Eksfin og eventuelt andre møter hvor NFD gir styringssignaler.

Etats­styringsmøter skal være det formelle forumet for styring mellom NFD og styret. Innkalling til etatsstyringsmøtene rettes til styrets leder. Administrerende direktør har også rett til å delta i etatsstyringsmøtene. Antall planlagte etatsstyringsmøter og alle rapporterings­krav skal framgå av tildelingsbrevet. Styringssignaler skal dokumenteres skriftlig.

Eksfin skal informere NFD uten ugrunnet opphold om vesentlige forhold som har betydning for måloppnåelsen eller Eksfins leveranser, og om saker med mulig mediemessig eller politisk interesse.

## **Rapportering**

Eksfin skal gjennom rapportering redegjøre for arbeidet med å oppfylle mål og rammer for virksomheten, jf. pkt. 2 og 3 i Hovedinstruksen, og vurdere hvordan Eksfins aktivitet bidrar til måloppnåelse. Kvalitative vurderinger skal underbygges med blant annet relevante indikatorer og konkrete resultater fra prosjekter. Eksfin skal blant annet følge med på og redegjøre for utviklingen i utvalgte markedssegmenter over tid, herunder hvordan Eksfin bidrar til å realisere aktivitet som ellers ikke ville ha skjedd, verdiskapende eksport og hvorvidt bedrifter i Norge har blitt mer internasjonalt rettet og konkurransedyktige.

Eksfin skal vurdere om forvaltningen av Eksfin er effektiv, og om tilbudet er enklere og mer effektivt for brukerne.

Eksfin skal utarbeide en årsrapport som samlet fremstiller virksomheten. Utforming av årsrapporten med årsregnskap skal følge mal for statlige årsrapporter og anbefalingene DFØ har til innhold og utforming.

Eksfin skal synliggjøre relevante risiki i porteføljen, herunder kreditt- og konsentrasjonsrisiko, klima- og bærekraftsrisiko og annen ikke-finansiell risiko. Eksfin skal beskrive hvordan disse risiki kan påvirke Eksfins evne til å nå mål og prioriteringer og beskrive tiltak og vurdere tiltakenes effekt på gjenværende sannsynlighet og konsekvens.

Nærmere krav til rapportering, herunder årsrapport og risikorapport, følger av tildelingsbrev fra departementet.

# **Vedlegg**

## **Vedlegg 1: Unntak fra Økonomiregelverket**

I henhold til DFØs brev av 25. mai 2021 er følgende unntak innvilget til Eksfin:

1. Permanent unntak fra 3.7.1 Statens konsernkontoordning – vedr. valutakonto

Det følger av bestemmelsene punkt 3.7.1 at virksomhetens betalingsformidling i form av inn- og utbetalinger skal skje gjennom statens konsernkontoordning. Eksfin har unntak fra dette og kan opprette valutakontoer både for låne- og garantiordningene.

1. Permanent unntak fra bestemmelsene om å foreta overføringer via nettbank

Eksfins unntak fra bestemmelsene gjelder krav i følgende punkter:

* 3.7.3.2 om at betalingsoppdrag skal produseres i virksomhetens økonomisystem,
* 3.7.3.3 om autorisasjon av betalingsoppdrag, og
* 4.3.3 om krav til funksjonalitet for betalingsformidling i økonomisystemet.

Unntakene gir Eksfin anledning til å benytte reserveløsning for utbetaling av midler.

Eksfin skal innrette kontrolltiltak og prosesser for bruk av reserveløsningen, som innebærer følgende:

* minimum to tilsatte skal undertegne hver transaksjon i et betalingsoppdrag,
* dersom det gjøres en endring i beløp eller bankkontonummer på en transaksjon i et betalingsoppdrag som er undertegnet, men ikke utbetalt, må endringen undertegnes på nytt av to tilsatte,
* minst en av de to tilsatte som undertegner transaksjonen skal ikke ha tilgang til å registrere betalingsoppdrag i økonomisystemet eller nettbanken, og
* for hver transaksjon sikre at banken har bekreftet hva som ligger i bankens systemer. En slik bekreftelse skal for hver transaksjon minst inneholde utbetalingsbeløpet og mottakers bankkontonummer.

Videre skal Eksfin ha en skriftlig dokumentasjon som dekker rutiner for bruk av unntakene ved reserveløsninger. Eksfin skal etablere en internkontroll, som blant annet omfatter kontroll av betalingsoppdrag/transaksjoner som ligger i bankens system mot det som ligger i økonomisystemet.

1. Permanent unntak fra SRS 1 Oppstillingsplaner

Eksfin har unntak fra punkt 9 og 13 i SRS 1 Oppstillingsplaner for resultatregnskap og balanse.

1. Permanent unntak fra 8 Forvaltning av garantiordninger

Bestemmelsene punkt 8.1 annet avsnitt slår fast at garanti etter kapittel 8 ikke er aktuell dersom långiver er et statlig forvaltningsorgan. Eksfin har unntak fra dette slik at garantiordningene kan avdekke risiko for eksportkredittordningen. Følgende unntak gjelder for garantiordningene (inkl. når garantiordningene dekker risikoen for lån ytet fra eksportkredittordningen):

* 8.2.2 første avsnitt bokstav b om at staten stiller seg som simpel kausjonist,
* 8.2.2 første avsnitt bokstav c om at risikofordelingen mellom staten og øvrige långivere og garantister skal være på pro rata basis,
* 8.2.2 femte avsnitt om at statens ansvar bør begrenses oppad til en maksimal grense i kronebeløp for garantier for lån i utenlandsk valuta,
* 8.3.3 første avsnitt om at vilkår for garanti skal nedfelles i en avtale/garantierklæring, og
* 8.3.3 andre avsnitt bokstav c om krav til periodisk rapportering fra långiver.

Tillatelsen er permanent, dvs. inntil det gjøres vedtak om ev. endringer i ordningene. Unntakene vil gjelde for nye garantiordninger, forutsatt at Stortinget har godkjent hovedvilkårene i tråd med grunnlaget for søknaden og unntakene som er gitt. Nærmere beskrivelse av unntakene fremkommer i *Regelverk for Eksportfinansiering Norge (Eksfin) sine ordninger.*

## **Vedlegg 2 Roller og oppgaver for Eksfin**

Tabellen nedenfor inneholder en oversikt over Eksfins roller og oppgaver.

| Rolle | Oppgave | På vegne av og regulert av |
| --- | --- | --- |
| Forvalter | Eksportordninger:   * Eksportkredittordningen * Alminnelig garantiordning * Garantiordning for investeringer i og eksport til utviklingsland (U-landsordningen) * Risikoavlastningsordning for norsk eksport til Ukraina (Ukraina-ordningen) | NFD. *Regelverk for Eksportfinansiering Norge (Eksfin) sine ordninger.* |
| Forvalter | Markedsmessige ordninger uten krav til eksport:   * Det midlertidige skipsfinansieringstilbudet   + Lånetilbud for kjøp av skip fra verft i Norge til bruk i Norge   + Garantiordning for kjøp av skip fra verft i Norge til bruk i Norge (Skipsgarantiordningen) * Garantiordning for byggelån til skip, fartøy og innretning til havs (Byggelånsgarantiordningen) * Garantiordning for kraftintensiv industris kraftkjøp (Kraftgarantiordningen) | NFD. *Regelverk for Eksportfinansiering Norge (Eksfin) sine ordninger.* |
| Forvalter | * Eierinteresser under de enkelte garantiordningene som følge av misligholds- og gjenvinningssaker | NFD. *Retningslinjer for forvaltningen av selskaper hvor staten har eierinteresser som følge av misligholds- og gjenvinnings­saker i Eksportfinansiering Norge (Eksfin).* |
| Forvalter | Oppfølging av ordninger under avvikling (løpende garantiansvar og gjenstående krav):   * Midlertidig garantiordning for luftfarten * Midlertidig garantiordning for re-forsikring av kredittforsikring * Midlertidig reforsikringsordning for garantier stilt til reisegarantifondet * Midlertidig lånegarantiordning ifm. høye strømpriser * Gammel alminnelig ordning * Portefølje av gamle særlige garantiordninger * Lånegarantiordningen for små og mellomstore bedrifter | NFD. *Regelverk for Eksportfinansiering Norge (Eksfin) sine ordninger.*  Lånegarantiordningen er hjemlet i *Lov om statlig garantiordning for lån til små og mellomstore bedrifter (LOV-2020-03-27-14) og tilhørende forskrift (FOR-2020-03-27-490).* |
| Forvalter | * Anbudsgarantiordningen | Statens investeringsfond for næringsvirksomhet i utviklingsland (Norfund) og UD. Reguleres i hovedsak av *Retningslinjer for anbudsgarantiordningen av 1. juli 2021.* |
| Forvalter | * Beredskapsordning for statlig varekrigsforsikring | NFD. *Reguleres i hovedsak av Retningslinjer for sekretariatsfunksjoner knyttet til lovhjemlet beredskapsordning for statlig varekrigsforsikring (BSV), fastsatt av NFD 1. juli 2021.* |
| Rådgiver og utrednings­støtte | * Videreutvikle det internasjonale regelverket om eksportfinansiering i samråd med NFD * Fagorgan i eksportlån,-garanti- og -politiske spørsmål inkl. kompetanse om andre lands tilbud og næringslivets behov for finansiering * Forhandle om gjenvinning, både i Parisklubben og bilateralt, fremskaffe det nødvendige tallmaterialet og forestå gjennomføringen av inngåtte bilaterale avtaler. | NFD.  UD som følge av forpliktelser i Parisklubben. |